Dzintara Tilaka grāmata “M+A” aicina sekot līdzi aizraujošam deviņu dienu piedzīvojumam, kurā 6. klases skolniekam Martam Meniņam jāspēj pieņemt bruņinieku cienīgi lēmumi, jāpalīdz kādai svešiniecei, jānotic, jāizseko un jānovēro, gan jāstājas pretim ļaunumam.

Sākot ar 10. septembri, katru otro sestdienu plkst. 17:45 LTV1 un Replay pamatskolēnus sagaida raidījums “Literatūre / Pamatskola”, kas jauniešus ievedīs 6 mūsdienu latviešu autoru grāmatu pasaulēs. Katrā sērijā četri klasesbiedri no dažādām Latvijas skolām risinās uzdevumus, kurus tiem būs sagatavojuši latviešu jauniešu grāmatu autori.

Raidījuma "Literatūre / Pamatskola" sezonas trešajā epizodē skaties, kā četri jaunie lasītāji no Kuldīgas Centra vidusskolas ne tikai pārsteigs jauniešu romāna “M+A” autoru Dzintaru Tilaku ar jaunām idejām, bet arī atbrīvos viņu no šķūnīša gūsta.

Pēc katras no “Literatūre / Pamatskola” epizodēm "Atbalsts izcilībai" [mājaslapā](https://atbalstsizcilibai.lv/lasit/literature-pamatskola/) publicējam raidījuma ierakstu un metodisko materiālu ar uzdevumiem. Šīs uzdevumu lapas paredzētas izmantošanai gan mācību iestādēs, gan mājās. Tās veidotas  bērnu lasītprasmes veicināšanai un mūsdienu latviešu jauniešu grāmatu un to autoru iepazīšanai.

Projekts “Literatūre/Pamatskola” top sadarbojoties Valsts Izglītības satura centram ar Ziemeļu pusi un Latvijas Televīziju. Projekts īstenots Valsts izglītības satura centra ESF projekta “Atbalsts izglītojamo individuālo kompetenču attīstībai” ietvaros, projekta numurs 8.3.2.2/16/I/001.

